**Резолюция № 10**

**Социално осигуряване**

* Като отчита, че делът на сивата част на икономиката в България е почти 30%;
* Като взема предвид факта, че има множество свидетелства за нерегламентирани плащания, но въпреки криминализирането на укриването на осигуровки, няма нито един осъден работодател;
* Като отчита, че задълбочаването на демографския спад ще постави пред тежки изпитания пенсионната система;
* Като подчертава, че поради вродени дефекти на втория стълб, дори законовите отстъпки към частните пенсионни фондове не се оказаха достатъчни, за да предпазят средствата на осигурените в тях лица;
* Като отчита заключенията на Европейската комисия, че мрежите за социална сигурност в България не са ефикасни за намаляване на голямото неравенство, бедността и социалното изключване,

КТ „Подкрепа“ заявява, че борбата със сивата икономика трябва да бъде приоритет на всички български правителства, тъй като тя източва средства от осигурителните фондове. Ние настояваме за приемане на мерки за:

* Стабилизиране на осигурителните системи и изсветляване на икономиката – провеждане на широка институционална разяснителна кампания за нуждата от осигуряване и за солидарния характер на социалните системи. Насърчаване на работници и компании за разкриване на незаконни практики от страна на работодатели;
* Укрепване на пенсионната система, която е функция на демографската структура – при определянето на законоустановената пенсионна възраст по-важна от продължителността на живота е продължителността на живота в добро здраве. Задължително е да се преразгледат перспективите пред плащанията от частни пенсионни фондове, които са подложени на риск, вследствие на финансови кризи и лошо управление. Заплахите пред държавните пенсионни фондове няма да се решат с частни такива. Единственото устойчиво и дългосрочно решение е в предприемането на дългосрочни демографски мерки, т.е. в социалната държава;
* Спешно увеличаване на максималния осигурителен праг минимум в размер на 10 минимални работни заплати, с перспектива да отпадне;
* Обезщетения за безработица съгласно обществения договор между гражданите и държавата – минималното дневно обезщетение за безработица трябва да бъде обвързано с актуалния размер на минималната работна заплата за страната. КТ „Подкрепа“ напомня, че обезщетението за безработица е осигурителен риск не е социална помощ, не е и подаяние;
* Обезщетението за отглеждане на малко дете (майчинство между 1-ва и 2-ра година) да се обвърже с минималната работна заплата, с оглед създаване на допълнителни стимули за разрешаване на проблема с демографската криза;
* Премахване на най-значимите дефекти във функционирането на частните пенсионни фондове:

1. отмяна на началната такса, тъй като срещу нея не се предоставя никаква услуга. Това беше и причината за премахване на таксата върху ВЕИ производителите;
2. инвестиционната такса да се начислява само върху резултата от инвестициите, не върху пълната стойност на активите на осигурените;
3. в информацията, изпращана ежегодно от пенсионноосигурителните дружества на осигурените лица, да фигурират данните за индивидуалната партида: направените вноски в НАП с натрупване, прехвърлените суми и общият размер на удръжките, текущата стойност на индивидуалната партида, изчислена по съответната методика, както и реалната доходност за съответната година и за целия период на управление;
4. за да се осигури прозрачност, членовете на управителните органи на пенсионно осигурителните компании, които управляват фондове по дял втори на КСО, да декларират доходите и имуществата си пред Сметната палата по същия начин, по който законът изисква това за ръководството на НОИ и другите институции, управляващи публичен ресурс.

КТ „Подкрепа“ смята, че публичните, солидарни, социални системи са признак на цивилизованост на едно общество, поради което ще продължи да се съпротивлява на всякаква приватизация на осигурителни вноски. Осигурителната система е призвана да дава сигурност на гражданите, не печалби за корпорациите.